Diari Oficial de la Generalitat Valenciana


Sumari del DOGV 4920, del 10-01-2005 (2004/13330)

ORDE de29 de desembre de 2004, de la Conselleria d'Empresa, Universitat i Ciència, per la qual es convoca el concurs de cartells per al dia Mundial del Consumidor de l'any 2005.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13576


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * belles arts
    * societat de consum
    * premi cultural
    * distinció honorífica

ORDE de29 de desembre de 2004, de la Conselleria d'Empresa, Universitat i Ciència, per la qual es convoca el concurs de cartells per al dia Mundial del Consumidor de l'any 2005. [2004/Q13445]
  
El Dia Mundial del Consumidor va tindre lloc per primera vegada el 15 de març de 1983, vint anys després que John Kennedy establira les bases del que seria, amb posterioritat, la defensa dels drets del consumidor. Des d'aleshores, cada 15 de març les organitzacions de consumidors i les diferents administracions públiques commemoren este dia, en què es tracten assumptes concrets en l'àmbit global.
  
Conscients de la importància del 15 de març, Dia Mundial dels Drets del Consumidor, la Conselleria d'Empresa, Universitat i Ciència, per mitjà de la Direcció General de Seguretat Industrial i Consum, convoca el present concurs amb la finalitat de consolidar un espai de participació de totes les persones de la nostra comunitat que siguen sensibles a tot el que representa el terme consum.
  
Per això, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià, i l'article 47 de la Llei d'Hisenda Pública de la Generalitat,
  
ORDENE
  
Concurs de Cartells del Dia Mundial del Consumidor.
  
Article 1. Convocatòria
  
És objecte de la present orde la convocatòria del I Concurs de Cartells del Dia Mundial del Consumidor de l'any 2005.
  
Article 2. Participants
  
Poden participar totes les persones físiques que residixen a la Comunitat Valenciana que ho desitgen, amb un màxim de fins tres dissenys. De cada un dels cartells s'ha de presentar un original.
  
Article 3. Presentació de treballs
  
1. Les sol·licituds per a participar en el concurs han de dirigir-se a la Direcció General de Seguretat Industrial i Consum i s'han de presentar en l'imprés normalitzat en el Registre General de la Conselleria d'Empresa, Universitat i Ciència, carrer de Colom, 32, codi postal 46347 de València o en qualsevol altra de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'han d'acompanyar de la còpia del document nacional d'identitat o document identificatiu equivalent, i quan resulte necessari per a acreditar la seua residència a la Comunitat Valenciana, de l'oportú certificat d'empadronament.
  
3. A la sol·licitud s'ha d'adjuntar el sobre d'identificació tancat i els originals de les obres d'acord amb el que establix l'article 5 de la present convocatòria.
  
4. El termini per a la presentació dels treballs començarà el dia següent al de la publicació de esta orde en el Diari Oficial de la Generalitat Valenciana i finalitzarà el 28 de febrer de 2005.
  
5. La presentació dels treballs suposa l'acceptació de les bases de la present convocatòria.
  
Article 4. Condicions tècniques dels cartells
  
1. Tots els treballs presentats han de tractar sobre la temàtica del consum.
  
2. Els cartells originals i inèdits han d'adoptar la forma vertical, muntats sobre suport rígid de cartó ploma, preparat per a exposició, la mida serà 50 x 70 cm sense marges.
  
3. En els cartells i de forma visible ha de figurar la llegenda «15 de març, Dia Mundial del Consumidor».
  
4. S'ha d'aportar una declaració responsable de l'autor sobre el caràcter inèdit dels cartells presentats.
  
5. El jurat pot excloure els treballs l'autor, el contingut o la presentació dels quals no s'ajusten als requisits anteriors. Així mateix es poden excloure els cartells que pel seu contingut puguen ferir la sensibilitat de les persones.
  
6. Els originals es poden executar amb llibertat de procediment, s'ha de fer de manera que la reproducció no oferisca dificultats i no exigisca més de quatre tintes, queden excloses les tintes metàl·liques, les daurades i les platejades i els colors fluorescents (s'ha de tindre en compte que els cartells s'han de reproduir en sistema offset).
  
7. En el cas de ser premiat, l'autor té l'obligació de presentar un disc (magnetoòptic, CD-ROM, Zip, etc.) amb tots els fitxers i les fonts tipogràfiques usades, necessaris per a obtindre els fotolits i, així mateix, s'ha d'adjuntar una fitxa en què s'ha d'indicar l'entorn informàtic (MAC o PC), i el programa o procediment utilitzat.
  
8. En el cas de contindre imatges de mapes de bits (TIFF, EPS, BMP, Photosop...) han d'estar en alta resolució, és a dir, a 300 píxels per polzada a la mida d'impressió i en colors CMYK. L'autor és el responsable de la correcta realització dels fitxers informàtics aportats, i haurà de facilitar-los en el cas que el seu cartell siga premiat, els elements o els fitxers per capes que la impremta puga necessitar per a una perfecta reproducció.
  
9. En cap cas s'han d'admetre cartells, en els quals s'han utilitzat imatges o plagis d'imatges, d'altres autors o d'institucions. Així mateix, no s'ha d'admetre cap cartell que tinga algun tipus de publicitat o marca d'algun producte.
  
10. Pel que fa a l'ús de fotografies o elements escanejats reals, no s'han d'acceptar aquelles que per representar persones, animals o coses, siguen susceptibles de ser impugnades o reclamades pels seus drets d'utilització, per persones i institucions que puguen acreditar-ne la propietat.
  
11. L'autor és el responsable únic davant de qualsevol incidència que per estos motius es puga produir.
  
12. El jurat ha de valorar la qualitat gràfica i l'eficàcia anunciadora i informativa.
  
Article 5. Identificació
  
Cada autor identificarà totes les seues obres amb un sol lema i este ha de constar en el dors de cada un dels cartells presentats, els quals s'han d'acompanyar d'un sobre d'identificació obligatòriament tancat, l'interior del qual ha de contindre el nom complet, el domicili i el telèfon de l'autor, així com el títol de les obres. En la part exterior del sobre d'identificació únicament ha de figurar el lema.
  
Article 6. Jurat
  
1. El jurat esta format per cinc persones, tres en representació de la Direcció General de Seguretat Industrial i Consum i altres dos persones expertes en disseny gràfic, i que el director general de Seguretat Industrial i Consum ha de designar per mitjà de resolució i que ha d'incloure el nomenament del president i secretari d'este.
  
2. El jurat ha d'elevar la decisió al conseller d'Empresa, Universitat i Ciència el qual resoldrà l'atorgament dels premis. La resolució s'ha de notificar a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El premis concedits s'han de publicar en el Diari Oficial de la Generalitat Valenciana amb expressió de la convocatòria, del programa i del crèdit pressupostari al qual s'han d'imputar, la persona beneficiària, la quantitat concedida i la finalitat o finalitats d'estos.
  
Article 7. Premis
  
Els premis que s'han d'atorgar són els següents:
  
- Primer premi: 1.200,00 euros i diploma
  
- Segon premi: 600,00 euros i diploma
  
- Tercer premi: 300,00 euros i diploma
  
DISPOSICIONS ADDICIONALS
  
Primera
  
1. La concessió dels premis que preveu esta orde ha d'estar condicionada a l'existència de crèdit adequat i suficient per a això en els pressuposts de la Generalitat per a l'exercici 2005.
  
2. D'acord amb el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressuposts de la Generalitat per a l'any 2005, per orde de la conselleria d'Empresa, Universitat i Ciència s'ha de donar publicitat a les línies de crèdit i a l'import global màxim destinat a la concessió dels premis prevists en la present disposició.
  
Segona
  
Tota alteració de les condicions que s'han tingut en compte per a la concessió dels premis pot modificar la resolució de concessió. Les persones beneficiàries tenen l'obligació, en la part que se'ls puga aplicar, d'acomplir allò que establixen els articles 47 i 47 bis de la Llei d'Hisenda Pública de la Generalitat i són motius de reintegrament de les quantitats rebudes les que preveu l'article 47.9 de l'esmentada llei i en l'article 37 de la Llei 38/2003, de 17 de novembre, General de Subvencions.
  
Tercera
  
Les persones participants en el concurs tenen l'obligació a cedir a la Generalitat tots els drets d'explotació dels cartells, i podrà realitzar per si mateix o per mitjà de terceres persones físiques o jurídiques la reproducció o publicació d'estos.
  
Així mateix els participants són responsables del contingut dels treballs presentats, així com de les reclamacions que es puguen formular pels drets d'imatge.
  
Quarta
  
Els cartells premiats es queden com a propietat de la Conselleria d'Empresa, Universitat i Ciència.
  
Els cartells no premiats els poden arreplegar personalment els autors o persones legalment autoritzades per estos fins al dia 15 de setembre de 2005. Finalitzat el termini de devolució, s'entén que els autors o els amos dels cartells no arreplegats, renuncien als drets sobre estos, i passaran a ser propietat de la Conselleria d'Empresa, Universitat i Ciència, i es podrà donar la destinació que estimen convenient.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les disposicions i per a adoptar les mesures que considere oportunes per al desplegament i l'aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2004
  
El conseller d'Empresa, Universitat i Ciència,
  
JUSTO NIETO NIETO